Tudi v Kostanjevici so oklicali kurenta
Oblast je prevzela pustna vlada Prforcenhaus

Tudi v Dolenjskih Benetkah je oblast prevzela šelma, ki jo vodi njena vlada Prforcenhaus. V času šelmarije se krajani pozdravljajo z »Vesele praznike«. 
V Kostanjevici na Krki se lahko pohvalijo, da letos obeležujejo že 160 let, odkar na kostanjeviškem otoku pripravljajo šelmarijo. Gre za svojevrsten pustni običaj, ki je tako poganskega kot meščanskega izvora. Kot veleva tradicija na pustno nedeljo prevzame oblast v Dolenjskih Benetkah šelma, v mestu se v času pusta pozdravljajo z »Vesele praznike«, plačujejo pa kar s svojo valuto – kostanjem.
Šelmarija je običaj, ko prevzame oblast pustna vlada Prforcenhaus. Ta ima svojega očeta, ki nosi šelmo, kanonika, guvernerja banke, sodnika, pisarja ter predsednika, imajo pa tudi svojo pleh muzko in purger gardo. Ob prevzemu oblasti pripravijo veliko pustno povorko, ki privabi zijala od blizu in daleč. Na njej se je letos, kljub častitljivemu jubileju – 160 let šelmarije, predstavilo manj pustnih skupin kot zadnja leta. Eden od razlogov je bil zagotovo bolj kislo vreme, verjetno pa tudi krizni časi. Tako so prišli pobrateni koranti iz Markovcev, pustna skupina iz Malenc, ki je predstavila svoje terme, Dobovski Fašjenk z Elvisom Preslayem in njegovo plesno skupino, pa tudi predstavniki iz sosednjih Šmarjeških Toplic in Šentjerneja, ki so pred povorko odprli svojo pustno ambasado.
Šelmarija bo v Kostanjevici trajala vse do pepelnične srede, njen vrhunec pa bo prav gotovo ponedeljkov občni zbor Prforcenhausa, na katerem bodo na najbolj demokratičen način s pomočjo purgerjev in s prisilo spet izvolili novega predsednika pustne vlade imenovane Prforcenhause. Predsedniku mandat traja le eno leto, saj se sicer lahko prehitro pokvari. Je pa odgovoren za vse dobro in slabo, ki se zgodi v kraju.
Na pustni torek pustni veseljaki opravijo oranje in sejanje ter gonjenje medveda, na pepelnično sredo pa kurenta, ki ga najprej nosijo po ulicah in vseh gostilnah, zažgejo in vržejo v reko Krko, obred pa zaključijo z veselo sedmino. Seveda ves ta čas ves kraj res živi s to pustno tradicijo in to že celih 160 let.

